**И З В Е Ш Т А Ј**

**О СПРОВЕДЕНИМ ЈАВНИМ КОНСУЛТАЦИЈАМА О АКЦИОНОМ ПЛАНУ**

**ЗА СПРОВОЂЕЊЕ ИНИЦИЈАТИВЕ ПАРТНЕРСТВО ЗА ОТВОРЕНУ УПРАВУ У РЕПУБЛИЦИ СРБИЈИ ЗА ПЕРИОД 2018 – 2020. ГОДИНЕ**

У циљу израде трећег Акционог плана Министарство државне управе и локалне самоуправе (у даљем тексту: МДУЛС) Решењем број: 119-01-244/2017-06 од 02.04.2018. године образовало је **Посебну међуминистарску радну групу за израду трећег Акционог плана за период за период од 2018. до 2020. године и реализацију учешћа Републике Србије у иницијативи Партнерство за отворену управу** (у даљем тексту: Радна група). Кад је у питању састав Радне групе, с обзиром на једну од општих препорука НМИ која се односи на редован и континуиран форум заинтересованих страна, важно је напоменути да је приликом њеног формирања у великој мери постигнут континуитет у односу на састав радне групе из претходног циклуса израде Акционог плана. Измене у чланству догодиле су се углавном због персоналних измена у појединим органима.

Радну групу чини укупно 37 чланова, представника више министарстава, Владиних канцеларија, служби Владе, Јединице за имплементацију стратешких пројеката - ИТ и еУправа – Кабинет председника Владе, посебних организација, независних тела, Народне скупштине, Привредне коморе Србије, локалне самоуправе и ОЦД.

Радна група је свој рад започела 30. марта 2018. године, када је одржан први састанак на коме је укратко представљена иницијатива ПОУ, досадашњи резултати у оквиру учешћа РС у овој иницијативи, принципи за израду Акционог плана, календар активности и постигнут договор о начину сарадње и корацима за израду Акционог плана. У складу са првом кључном препоруком Независног механизма за извештавање (у даљем тексту: НМИ), Радна група је усвојила Пословник о раду Међуминистарске радне групе, који је објављен на сајту МДУЛС и који, поред процедура за рад Радне групе и доношење одлука, садржи и правила примопредаје чланства у случају персоналних измена, у циљу постизања континуитета у раду Радне групе.

**Рад Радне групе на тексту Нацрта акционог плана – јавне консултације**

Јавне консултације у овом трећем циклусу израде Нацрта акционог плана започете су на самом почетку, пре израде прве верзије текста Нацрта акционог плана. Министарство државне ураве и локалне самоуправе је организовало консултативни састанак – округли сто са представницима ОЦД, у циљу утврђивања приоритета и обавеза које ће бити укључене у Акциони план. Консултативни састанак је одржан 13. априла 2018. године, док је Јавни позив за ОЦД објављен две недеље раније, уз сва релевантна документа (Упутство за израду Акционог плана, Водич за вредности иницијативе Партнерства за отворену управу, Препоруке Независног механизма за извештавање, Програм рада, Образац за дефинисање обавеза), на интернет страницама МДУЛС, КОЦД и на сајту [www.ogp.rs](http://www.ogp.rs). Састанку је присуствовало 27 представника ОЦД и 22 члана Радне групе, представника релевантних органа. Ради упознавања свих учесника, у уводном делу састанка представљена је иницијатива ПОУ, њене вредности, начин израде акционих планова и њихова структура, задаци и начин рада НМИ и све остале чињенице релевантне зa израду Акционог плана. Такође, представљени су и резултати имплементације другог Акционог плана, у циљу постизања континуитета кад су у питању обавезе. Након првог дела састанка, учесници су, у оквиру група које обрађују посебне теме, предлагали, разматрали и дефинисали предлоге обавеза које би се могле укључити у трећи Акциони план. Као резултат заједничког рада чланова Радне групе и представника ОЦД, на састанку је прикупљено двадесет предлога обавеза, у оквиру тема: Учешће јавности, Приступ информацијама, Отворени подаци, Интегритет власти, Фискална транспарентност и Јавне услуге. Извештај са састанка, уз све предлоге, објављен је на сајту МДУЛС.

Поред наведених састанака, у оквиру процеса консултација са ОЦД пре израде текста Нацрта акционог плана, одржана су и два консултативна састанка изван Београда, у циљу промовисања саме иницијативе ПОУ на локалном новоу, као и ради прикупљања додатниих предлога који би се могли укључити у Акциони план, у организацији конзорцијума ОЦД[[1]](#footnote-1) који је добио средства од иницијативе ПОУ за подршку у изради Акционог плана, у Нишу (5. октобра 2018. године) и у Шапцу (8. октобра 2018. године)[[2]](#footnote-2).

Након израде Нацрта акционог плана, МДУЛС је, у сарадњи са КСЦД и конзорцијумом ОЦД, објавило јавни позив свим организацијама цивилног друштва за учешће у јавним консултацијама о Нацрту акционог плана. Јавни позив и Нацрт акционог плана објављени су 13. новембра 2018. године, на интернет страницама МДУЛС и КСЦД, две недеље пре почетка јавних консултација, у циљу упознавања и припреме јавности за консултације. Јавне консултације су трајале од 28. новембра до 12. децембра 2018. године. У овом периоду, на поменутим интернет страницама објављени су и обрасци за достављање коментара.

Поред прикупљања писмених коментара и сугестија електронским путем, одржана су и три састанака, у Новом Саду[[3]](#footnote-3), Крагујевцу[[4]](#footnote-4) и Београду[[5]](#footnote-5), на којима је разматран Нацрт акционог плана.

1. Конзорцијум ОЦД предводе Грађанске иницијативе, а остале ОЦД су: Транспарентност Србија, Асоцијација on-line медија, Народни парламент Лесковац, Едукациони центар Лесковац и Медија реформ центар Ниш. [↑](#footnote-ref-1)
2. Записник са конултативног састанка у Нишу преузети [ОВДЕ](https://ogp.rs/wp-content/uploads/2018/12/%D0%97%D0%B0%D0%BF%D0%B8%D1%81%D0%BD%D0%B8%D0%BA-%D1%81%D0%B0-%D0%BA%D0%BE%D0%BD%D1%81%D1%83%D0%BB%D1%82%D0%B0%D1%82%D0%B8%D0%B2%D0%BD%D0%BE%D0%B3-%D1%81%D0%B0%D1%81%D1%82%D0%B0%D0%BD%D0%BA%D0%B0-%D0%9D%D0%B8%D1%88_5_%D0%BE%D0%BA%D1%82%D0%BE%D0%B1%D0%B0%D1%80_2015.docx), ДОК ЈЕ Записник са консултативног састанка у Шапцу доступан [ОВДЕ](https://ogp.rs/wp-content/uploads/2018/12/Zapisnik-sa-konsultativnog-sastanka-sa-OCD-%C5%A0abac-8.-oktobar-2018.docx). [↑](#footnote-ref-2)
3. <https://ogp.rs/vesti/finalne-javne-konsultacije-u-procesu-izrade-ap-pou-za-period-2018-2020-u-novom-sadu/> [↑](#footnote-ref-3)
4. <https://ogp.rs/vesti/poslednje-javne-konsultacije-u-procesu-izrade-ap-pou-za-period-2018-2020-u-kragujevcu/> [↑](#footnote-ref-4)
5. <https://ogp.rs/vesti/finalne-javne-konsultacije-u-procesu-izrade-ap-pou-za-period-2018-2020-u-beogradu/> [↑](#footnote-ref-5)